**KLAIPĖDOS MIESTO SAVIVALDYBĖS TARYBA**

**NUOLATINĖ KOMISIJA KLAIPĖDOS MIESTO SAVIVALDYBĖS TARYBOS VEIKLOS REGLAMENTUI RENGTI IR KOREGUOTI**

**POSĖDŽIO PROTOKOLAS**

2015-07-13 Nr. TAR1 – 37

Klaipėda

Posėdis įvyko 2015-07-03. Pradžia 14.00 val.

Posėdžio pirmininkė – Vaida Žvikienė.

Posėdžio sekretorė – Lietutė Demidova.

Posėdyje dalyvavo komiteto nariai: Rimantas Didžiokas, Andrej Kugmerov, Nina Puteikienė, Artūras Razbadauskas, Savivaldybės administracijos darbuotojai: Teisės skyriaus vedėjas Andrius Kačalinas, Tarybos ir mero sekretorius Modestas Vitkus.

Darbotvarkei pritarta bendru sutarimu:

Dėl Klaipėdos miesto savivaldybės tarybos veiklos reglamento naujos redakcijos ir tarybos sprendimo ruošimo tvirtinimui. Pranešėjas A. Kačalinas

SVARSTYTA. Klaipėdos miesto savivaldybės tarybos veiklos reglamento naujos redakcijos ir tarybos sprendimo ruošimas tvirtinimui.

Pranešėja – V. Žvikienė. Primena, kad buvo kreiptasi į visas šalis (administraciją, merą, Tarybos narius) dėl siūlymų teikimo paruoštam Savivaldybės tarybos veiklos reglamentui (toliau- Reglamentas). Reglamentą parengė Savivaldybės administracija. Informuoja, kad buvo gautas vienas UAB „Sweco Lietuva“ siūlymas, o opozicinė frakcija pateikė kitą Reglamento redakciją (kitos struktūros, turinio). Siūlo pasirinkti vieną iš pateiktų Reglamento variantų, aptarti siūlymus ir teikti Tarybai. Siūlo svarstyti Savivaldybės administracijos parengtą Reglamentą.

N. Puteikienė teiraujasi Teisės skyriaus, kur yra kiti gyventojų siūlymai, nes, pagal gautą iš rinkėjų informaciją, turėjo būti pateikta daugiau siūlymų.

A. Kačalinas sako, kad gauti tik siūlymai UAB „Sweco Lietuva“ ir tarybos narės N. Puteikienės, kitų siūlymų (iki nustatyto termino) negauta. Informuoja, kad kai kurie siūlymai buvo gauti kaip paklausimai.

R. Didžiokas teiraujasi, kodėl nėra pateiktas lyginamasis variantas.

A. Kačalinas aiškina, kad Reglamentas nėra pateikiamas kaip nauja redakcija. Aiškina, kad bus siūloma naikinti dabar galiojantį Reglamentą ir tvirtinti naują.

R. Didžiokas mano, kad opozicijos pateiktas Reglamento variantas geresnis. Siūlo jį svarstyti.

N. Puteikienė galvoja, kad Reglamentas yra ir politinis dokumentas, todėl siūlo reglamentą vertinti kaip politinį ir aprėpiantį žymiai platesnę Tarybos nario ir visų institucijų veiklos sferą. Siūlo rinktis, kurį Reglamento variantą svarstyti. Neatmeta galimybės, kad gali būti trečias variantas, kai komisijos nariai keičia galiojantį Reglamentą lyginamuoju principu t.y. naujos redakcijos Reglamento ruošimas.

A. Kačalinas sako, kad diskusijos galėtų vykti dėl institutų tam tikrų reglamentavimų, bet ne dėl struktūros. Ragina svarstyti Savivaldybės administracijos parengtą Reglamentą.

V. Žvikienė pritaria N. Puteikienei ir siūlo apsispręsti balsavimu dėl Reglamento varianto parinkimo (pirmas - Savivaldybės administracijos parengtas Reglamentas, antras – opozicijos, trečias – naujos redakcijos Reglamento kūrimas).

Savivaldybės administracijos pateiktam Reglamento variantui pritaria balsavimu 3 komisijos nariai (už-3), opozicijos pateiktam Reglamento variantui pritaria 2 komisijos nariai (už-2), trečiam variantui (naujos redakcijos Reglamento ruošimas) pritaria 2 komisijos nariai (už-2).

R. Didžiokas sako, kad dabar, kai pasirinktas svarstyti Savivaldybės administracijos parengtas Savivaldybės tarybos veiklos reglamento variantas, reikia jį išnagrinėti ir teikti siūlymus.

V. Žvikienė siūlo numatyti preliminarų terminą siūlymams teikti.

Komisijos nariai pritaria, kad siūlymus teikti Teisės skyriui iki liepos 17 d. Skyriui per savaitę įvertinti siūlymus, o Komisijai rinktis į posėdį liepos 27 d.

NUTARTA:

1. Teikti siūlymus Teisės skyriui iki liepos 17 d., skyriui per savaitę įvertinti juos, Komisijai rinktis į posėdį liepos 27 d.

2. Įpareigoti A. Kačaliną paskelbti pakartotinai Savivaldybės tarybos veiklos reglamentą Savivaldybės interneto svetainėje visuomenės susipažinimui ir siūlymų teikimui.

Posėdis baigėsi 14.50 val.

Posėdžio pirmininkė Vaida Žvikienė

Posėdžio sekretorė Lietutė Demidova